ફ્લિપકાર્ટમાં જાપાનની સોફ્ટ બેન્કનું પણ મોટું રોકાણ છે. તે અંદાજે ૨૨ ટકા જેટલો શૅર હિસ્સો ધરાવે છે. આ સોદા પછી એવી વાત બહાર આવી છે કે સોફ્ટ બેન્ક તેના હોલ્ડિંગને તત્કાલ વેચવા તૈયાર નથી. જો સોફ્ટ બેન્ક તેના આ નિર્ણયને વળગી રહેશે તો વૉલમાર્ટ માટે ૭૭ ટકા હોલ્ડિંગ મેળવવાનું મુશ્કેલ બનશે. આ સોદામાં સોફ્ટ બેન્કનો આ નવો પેચ પાછળથી ઉમેરાયો છે. તેનું નિરાકરણ કેવી રીતે લાવવામાં આવે છે એ જોવાનું પણ રસપ્રદ બની રહેશે. વૉલમાર્ટ એવો દાવો કરે છે કે અમેરિકામાં તેના બિઝનેસને કારણે ત્યાંના લોકોના જીવનધોરણના ખર્ચમાં ૦.૬ ટકાથી એક ટકા સુધીનો ઘટાડો થયો છે. હવે આવો જ ફાયદો ભારતના લોકોને પણ થશે. ભારતમાં ૨૦૧૮ના વર્ષના અંત સુધીમાં ઇ-કોમર્સનું બજાર પંદર ટકા સુધીનું થશે. વૉલમાર્ટ અને એમેઝોન- બંને માટે ભારતના બજારનું મોટું આકર્ષણ રહ્યું છે. ફ્લિપકાર્ટના સોદાએ ફરી એક વખત ભારતીય બજાર અને ભારતના મધ્યમવર્ગની હેસિયતની મહત્તાને ઉજાગર કરી છે.